CELEX: 32009R1027
Language: el
Date: 2009-10-29 00:00:00
Title: Κανονισμός (ΕΚ) αριθ. 1027/2009 της Επιτροπής, της 29ης Οκτωβρίου 2009 , για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Morbier (ΠΟΠ)]

30.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/34
            
         
      ΚΑΝΟΝΙΣΜΌΣ (ΕΚ) αριθ. 1027/2009 ΤΗΣ ΕΠΙΤΡΟΠΉΣ
   
   της 29ης Οκτωβρίου 2009
   για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Morbier (ΠΟΠ)]
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 510/2006 του Συμβουλίου της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 9 παράγραφος 2 δεύτερη περίοδος,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 9 παράγραφος 1 πρώτο εδάφιο του κανονισμού (ΕΚ) αριθ. 510/2006 και δυνάμει του άρθρου 17 παράγραφος 2 του εν λόγω κανονισμού, η Επιτροπή εξέτασε την αίτηση της Γαλλίας για την έγκριση τροποποίησης στοιχείων των προδιαγραφών της προστατευόμενης ονομασίας προέλευσης «Morbier», η οποία καταχωρίσθηκε με τον κανονισμό (ΕΚ) αριθ. 2400/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 1241/2002 (3).
            
         
               (2)
            
            
               Σκοπός της αίτησης είναι η τροποποίηση των προδιαγραφών καθιστώντας πιο συγκεκριμένους τους όρους χρησιμοποίησης μεθόδων επεξεργασίας και προσθέτων στο γάλα και στην παρασκευή του Morbier. Οι πρακτικές αυτές εξασφαλίζουν τη διατήρηση των ουσιωδών χαρακτηριστικών της ονομασίας.
            
         
               (3)
            
            
               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 9 του κανονισμού (ΕΚ) αριθ. 510/2006, η Επιτροπή μπορεί να την εγκρίνει, χωρίς να ανατρέξει στη γραπτή διαδικασία των άρθρων 5, 6 και 7 του εν λόγω κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Morbier» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Η ενοποιημένη σύνοψη, που περιλαμβάνει τα κύρια στοιχεία των προδιαγραφών, παρατίθεται στο παράρτημα ΙΙ του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Οκτωβρίου 2009.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ L 327 της 18.12.1996, σ. 11.
   
      (3)  ΕΕ L 181 της 11.7.2002, σ. 4.
   
      ΠΑΡΑΡΤΗΜΑ I
      Εγκρίνονται οι ακόλουθες τροποποιήσεις των προδιαγραφών της προστατευόμενης ονομασίας προέλευσης «Morbier»:
      
         «Μέθοδος παραγωγής»
      
      Το σημείο 5 των προδιαγραφών σχετικά με την περιγραφή της μεθόδου παραγωγής του προϊόντος τροποποιείται σύμφωνα με τα ακόλουθα:
      
                  —
               
               
                  Στην παράγραφο 2,
                  
                              αντί
                           
                           
                              :
                           
                           
                              
                                 «Εξαιρέσει μιας μερικής αποκορύφωσης, προσθήκης πυτίας, γαλακτικών ενζύμων ή βοηθητικών μέσων παραγωγής προβλεπόμενων περιοριστικά, απαγορεύεται οποιαδήποτε αφαίρεση ή προσθήκη στο γάλα αυτό.»
                              
                           
                        
                              διάβαζε
                           
                           
                              :
                           
                           
                              
                                 «Με εξαίρεση τη μερική αποκορύφωση και την προσθήκης πυτιάς, γαλακτικών ενζύμων, αλατιού και νερού για την έκπλυση του τυροπήγματος, απαγορεύεται οποιαδήποτε αφαίρεση ή προσθήκη στο γάλα αυτό, και κατά τη διάρκεια της παραγωγής.».
                              
                           
                        
            
                  —
               
               
                  Προσθήκη των ακόλουθων διατάξεων:
                  
                     «[…] Η εργασία προσθήκης πυτιάς στο γάλα πρέπει να εκτελείται αποκλειστικά με φυσική πυτιά.
                     […] Απαγορεύεται η συμπύκνωση του γάλακτος με μερική αφυδάτωση πριν από την πήξη.
                     […] Επιτρέπεται επίσης η μερική αφαίρεση λακτόζης με έκπλυση του τυροπήγματος με νερό.
                     […] Απαγορεύεται να συντηρούνται σε θερμοκρασίες κάτω του μηδενός οι γαλακτοκομικές πρώτες ύλες, τα προϊόντα κατά το στάδιο της παρασκευής, το τυρόπηγμα και το νωπό τυρί.
                     Απαγορεύεται η συντήρηση σε τροποποιημένη ατμόσφαιρα των νωπών τυριών και των τυριών κατά το στάδιο της ωρίμασης σε θερμοκρασία κάτω του μηδενός.».
                  
               
            
   
      ΠΑΡΑΡΤΗΜΑ II
      
         ΣΥΝΟΨΗ
      
      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων
      
         «MORBIER»
      
      Αριθ. ΕΚ: FR-PDO-0105-0179/29.3.2006
      
         ΠΟΠ (X) ΠΓΕ ( )
      
      Στην παρούσα σύνοψη παρατίθενται τα κύρια στοιχεία των προδιαγραφών του προϊόντος για ενημερωτικούς σκοπούς.
      1.   Αρμόδια υπηρεσία του κράτους μέλους
      
      
                  Όνομα:
               
               
                  Institut national de l’origine et de la qualité
               
            
                  Διεύθυνση:
               
               
                  51 rue d’Anjou, 75008 Paris, FRANCE
               
            
                  Τηλ.
               
               
                  +33 153898000
               
            
                  Φαξ
               
               
                  +33 153898060
               
            
                  Ε-mail:
               
               
                  info@inao.gouv.fr
               
            2.   Ομάδα
      
      
                  Όνομα:
               
               
                  Syndicat interprofessionnel de défense du Morbier
               
            
                  Διεύθυνση:
               
               
                  Valparc, Espace Valentin, 25048 Besançon Cedex, FRANCE
               
            
                  Τηλ.
               
               
                  +33 381532230
               
            
                  Φαξ
               
               
                  +33 381535931
               
            
                  Ε-mail:
               
               
                  syndicatdumorbier@wanadoo.fr
               
            
                  Σύνθεση:
               
               
                  παραγωγοί/μεταποιητές (X) άλλοι ( )
               
            3.   Τύπος προϊόντος
      
      
                  Κλάση 1.3:
               
               
                  Τυριά
               
            4.   Προδιαγραφές:
      
      [σύνοψη των απαιτήσεων του άρθρου 4 παράγραφος 2 του κανονισμού (ΕΚ) αριθ. 510/2006]
      4.1.   Ονομασία
      
      «Morbier»
      4.2.   Περιγραφή
      
      Το Morbier είναι ένα τυρί από ακατέργαστο νωπό γάλα αγελάδας, με συμπιεσμένη άψητη μάζα, πεπλατυσμένου κυλινδρικού σχήματος με επίπεδες πλευρές και ελαφρώς κυρτή ράχη. Η κρούστα του είναι φυσική, λεία και ομοιογενής, με χρώμα ανοικτό γκρι έως μπεζ πορτοκαλί.Η μάζα του έχει χρώμα ιβουάρ έως ανοικτοκίτρινο και μπορεί να φέρει διάσπαρτες διακριτικές οπές. Είναι μαλακή, παχύρρευστη και λιώνει στο στόμα, με λεπτή υφή και λεπτή γεύση κρέμας. Το κύριο χαρακτηριστικό του τυριού αυτού είναι η παρουσία μιας οριζόντιας κεντρικής μαύρης γραμμής. Το βάρος του ποικίλλει από 5 έως 8 kg, η διάμετρός του από 30 έως 40 cm και το ύψος του από 5 έως 8 cm. Το ποσοστό λιπαρής ουσίας (λιπαρή/ξηρά) είναι τουλάχιστον 45 % και το ποσοστό υγρασίας στο άπαχο τυρί (H.F.D.) 67 % κατ’ ανώτατο όριο.
      4.3.   Γεωγραφική περιοχή
      
      Η παραγωγή γάλακτος, η παρασκευή και η ωρίμαση των τυριών εκτελούνται εντός της γεωγραφικής περιοχής που περιλαμβάνει όλες τις κοινότητες των διοικητικών διαμερισμάτων Doubs και Jura (με εξαίρεση αυτές του καντονίου Chemin), καθώς και 16 κοινότητες του διοικητικού διαμερίσματος Ain (κοινότητες Apremont, Bellegarde-sur-Valserine για το τμήμα που αντιστοιχεί στην παλαιά κοινότητα Coupy, Belleydoux, Champfromier, Charix, Chézery-Forens, Confort, Echallon, Giron, Lancrans, Leaz, Lelex, Mijoux, Plagne, Montanges και Saint-Germain-de-Joux) και 13 κοινότητες του διοικητικού διαμερίσματος Saône et Loire (κοινότητες Beaurepaire-en-Bresse, Beauvernois, Bellevesvre, Champagnat, Cuiseaux, Flacey-en-Bresse, Fretterans, Joudes, Mouthier-en-Bresse, Sagy, Saillenard, Savigny-en-Revermont et Torpes).
      4.4.   Απόδειξη προέλευσης
      
      Το βασικό σιτηρέσιο της αγέλης γαλακτοπαραγωγής πρέπει να προέρχεται από τα φυσικά λιβάδια της οριοθετημένης περιοχής. Μόνο το γάλα που είναι σύμφωνο με τις προδιαγραφές μπορεί να εισαχθεί στο εργαστήριο μεταποίησης. Κάθε γαλακτοπαραγωγός, κάθε εργαστήριο μεταποίησης και κάθε εργαστήριο ωρίμασης συμπληρώνει μία «δήλωση καταλληλότητας» που καταχωρείται από τις υπηρεσίες του I.N.A.O. Αυτές οφείλουν να θέτουν στη διάθεση του I.N.A.O. μητρώα καθώς και οποιοδήποτε έγγραφο απαιτείται για τον έλεγχο της προέλευσης, της ποιότητας και των όρων παραγωγής του γάλακτος και των τυριών. Μία πλάκα καζεΐνης κίτρινου χρώματος εξασφαλίζει την ταυτοποίηση του τυριού. Τοποθετείται, κατά την παρασκευή, στο κάτω μέρος κάθε τυριού. Αναγράφονται η ημέρα και ο μήνας παρασκευής. Στα κεφάλια του τυριού, τα στοιχεία του εργαστηρίου ωρίμασης (επωνυμία ή εταιρική επωνυμία και διεύθυνση) αναγράφονται στην ετικέτα ολογράφως. Κάθε επιχείρηση, ενδεχομένως κατά εργαστήριο, οφείλει να επιστρέφει κάθε μήνα, σωστά συμπληρωμένο, το δελτίο στατιστικών πληροφοριών σχετικά με την παραγωγή και την εμπορία του τυριού AOC «Morbier» που ζητείται από την Διεπαγγελματική Συνομοσπονδία Προάσπισης του Morbier.
      Στο πλαίσιο του ελέγχου των χαρακτηριστικών του προϊόντος ονομασίας προέλευσης, διενεργείται αναλυτική και οργανοληπτική εξέταση για να διασφαλιστεί η ποιότητα και η ιδιοτυπία των προϊόντων που υποβάλλονται στην εξέταση αυτή.
      4.5.   Μέθοδος παραγωγής
      
      Η παραγωγή του γάλακτος, η παρασκευή των τυριών και η ωρίμασή τους πρέπει να εκτελούνται εντός της γεωγραφικής περιοχής.
      Το γάλα που χρησιμοποιείται για την παρασκευή του Morbier προέρχεται αποκλειστικά από αγελάδες της φυλής Montbéliarde ή της γαλλικής Simmental. Το κοπάδι εκτρέφεται σύμφωνα με τις τοπικές συνήθειες. Στην εκμετάλλευση, η έκταση που καλύπτεται με χορτονομή και που τυγχάνει πραγματικής εκμετάλλευσης πρέπει να είναι τουλάχιστον ίση με ένα εκτάριο ανά αγελάδα γαλακτοπαραγωγής. Το βασικό σιτηρέσιο των αγελάδων γαλακτοπαραγωγής αποτελείται από χορτονομές που προέρχονται από τις πεδιάδες που βρίσκονται στη γεωγραφική περιοχή. Στη διατροφή των αγελάδων γαλακτοπαραγωγής δεν υπεισέρχονται καθ’ όλη τη διάρκεια του έτους προϊόντα ενσίρωσης ή άλλες ζωοτροφές που έχουν υποστεί ζύμωση, όπως οι χορτονομές που διατηρούνται σε περιτυλιγμένα δεμάτια. Το Morbier παρασκευάζεται αποκλειστικά με αγελαδινό γάλα που χρησιμοποιείται ανεπεξέργαστο. Με εξαίρεση τη μερική αποκορύφωση και την προσθήκης πυτιάς, γαλακτικών ενζύμων ή αλατιού (χλωριούχου νατρίου), απαγορεύεται οιαδήποτε αφαίρεση ή προσθήκη στο γάλα αυτό. Στο γάλα προστίθεται πυτιά αφού θερμανθεί σε μέγιστη θερμοκρασία 40 °C. Το τυρόπηγμα κόβεται σε κόκκους μήκους πλευράς 1 cm περίπου. Επιτρέπεται η προσθήκη νερού για την έκπλυση του τυροπήγματος. Μετά τη στράγγιση το τυρόπηγμα πιέζεται ελαφρώς για να δημιουργηθούν τα κεφάλια. Κάθε κεφάλι τυριού κόβεται στα δύο. Η οριζόντια κεντρική μαύρη γραμμή δημιουργείται αποκλειστικά με επίχριση με φυτικό άνθρακα (carbo medicinalis vegetalis) σε μία από τις όψεις ενός μισού κεφαλιού πριν από τη συμπίεση. Η ωρίμαση του τυριού πραγματοποιείται επί ελάχιστο χρονικό διάστημα 45 ημερών από την ημερομηνία παρασκευής σε θερμοκρασία μεταξύ 7 και 15 °C. Η κρούστα επιτυγχάνεται αποκλειστικά με τρίψιμο με αλατόνερο, στο οποίο προστίθενται ενδεχομένως γαλακτικά ένζυμα. Απαγορεύεται η χρήση οποιασδήποτε χρωστικής ουσίας.
      4.6.   Δεσμός:
      
      Το τυρί που ονομάζεται «Morbier» φέρει την ονομασία της κοινότητας Morbier που βρίσκεται στο διαμέρισμα Jura στην Franche-Comté, σε απόσταση 15 περίπου km από τα γαλλο-ελβετικά σύνορα. Η παραγωγή του πιστοποιείται ήδη από τον 18ο αιώνα. Την εποχή εκείνη, η παραγωγή του ήταν ουσιαστικά συγκεντρωμένη στο διαμέρισμα του Jura. Ενώ αρχικά παραγόταν αποκλειστικά στο αγρόκτημα, το Morbier στη συνέχεια άρχισε να παράγεται από τις «fruitières» (τυροκομικούς συνεταιρισμούς) της οροσειράς του Jura. Το 1942, ένα διάταγμα προέβλεπε ήδη ότι το «Morbier» παρασκευαζόταν στα διαμερίσματα Jura και Doubs.
      Το Morbier είναι ένα τυρί που παράγεται στους ορεινούς βοσκοτόπους του Jura, όπου η φυσική ανθοκομική ποικιλομορφία των βοσκοτόπων επιτρέπει την παραγωγή γαλακτοκομικών και τυροκομικών προϊόντων υψηλής ποιότητας με ιδιαίτερα χαρακτηριστικά. Οι όροι παραγωγής ορίζονται κατά τρόπον ώστε να διαφυλάσσονται οι ιδιαιτερότητες του γεωγραφικού περιβάλλοντος και να καθίσταται δυνατή η έκφρασή τους στο προϊόν.
      4.7.   Οργανισμός ελέγχου
      
      
                  Όνομα:
               
               
                  Institut national de l’origine et de la qualité (INAO)
               
            
                  Διεύθυνση:
               
               
                  51 rue d’Anjou, 75008 Paris, FRANCE
               
            
                  Τηλ.
               
               
                  +33 153898000
               
            
                  Φαξ
               
               
                  +33 153898060
               
            
                  Ε-mail:
               
               
                  info@inao.gouv.fr
               
            Ο εθνικός οργανισμός που είναι αρμόδιος για τις ονομασίες προέλευσης (Institut National des Appellations d’Origine) είναι δημόσιος διοικητικός οργανισμός που αποτελεί νομικό πρόσωπο και υπάγεται στο υπουργείο Γεωργίας.
      Ο έλεγχος των συνθηκών παραγωγής των προϊόντων που φέρουν την ονομασία προέλευσης εμπίπτει στην αρμοδιότητα του ΙΝΑΟ.
      
                  Όνομα:
               
               
                  Direction générale de la concurrence, de la consommation et de la répression des fraudes (DGCCRF)
               
            
                  Διεύθυνση:
               
               
                  59 boulevard Vincent Auriol, 75703 Paris Cedex 13, FRANCE
               
            
                  Τηλ.
               
               
                  +33 144871717
               
            
                  Φαξ
               
               
                  +33 144973037
               
            Η DGCCRF είναι υπηρεσία του υπουργείου Οικονομίας, Οικονομικών και Βιομηχανίας.
      4.8.   Επισήμανση
      
      Η επισήμανση κάθε τυριού που φέρει την ελεγχόμενη ονομασία προέλευσης «Morbier» περιλαμβάνει την ελεγχόμενη ονομασία προέλευσης, η οποία αναγράφεται με χαρακτήρες διαστάσεων τουλάχιστον ίσων με αυτές των μεγαλύτερων χαρακτήρων που εμφαίνονται στην ετικέτα, καθώς και την ένδειξη «Appellation d’Origine Contrôlée». Στην ετικέτα του τυριού αναγράφονται υποχρεωτικά το όνομα και η διεύθυνση του παρασκευαστή.